Johann Jakob Baader
Dr Johann Jakob Baader isch Schwyzer Nazionalrot und Dokter gsi. Är isch am 4. Aprelle 1810 z Gälterchinde uf d Wält cho und am 16. Merze 1879 z Gälterchinde gschtorbe.

Läbe 
Dr Johann Jakob Baader isch dr Soon vom Dokter Samuel Baader gsi. Är het Latinunterricht by verschydene Pfärrer gno. Sys Medizinschtudium het är z Basel, Fryburg im Brysgau und z Züri gmacht und 1834 erfolgrych abgschlosse. Im Joor 1840 het är d Elisabeth Rudin vo Bämbel ghürote. Yre Soon isch dr Arzt und Gönner Arnold Baader gsi. Eis Joor spöter hei si yn zum Bezirksarzt gweelt.

Politik 
Zwüsche 1836–1857 und 1866–1872 het är Gälterchinde im Baselbieter Landrot verträtte. Glychzytig isch är vo 1866–1869 Liberale Nazionalrot gsi. Är het sich im obere Kantonsteil am Ufbou vom noiye Kanton Basel-Landschaft beteiligt. Är isch e yflussryche Verträter vo dr domols wichtigschte Partey, der Ornigspartey gsi. Usserdem isch är Presidänt vom Sanitätsrot und Gründer vom Läseverein und vo dr Meitlisekundarschuel Gälterchinde gsi. Är het sich ygsetzt für e Nöibou vo dr Schtrofanstalt und vom Kantonsschpital. Im Joor 1865 isch är eine vo de Mitbegründer vo dr Schwyzerische Ärztegsellschaft gsi. Zwüsche 1873–1878 isch är im Verwaltigsrot vo dr Basellandschaftliche Hüpotekebank gsi und het au no im Militär als Batallionsarzt dient.

Literarischi Verwys 
 Gruner, Bundesversammlung 1, 471 f. 
 P. Dubler, Johann Jakob B., 1970

Weblink 
 
 Johann Jakob Baader im Personelexikon vom Kanton Basel-Landschaft

Baselbieter
Schwiizer
Baselbieter Kantonalpolitiker
Schwiizer Nationalrot
Mediziner
Gälterchinde
Person (Friburg im Brisgau)
Maa